<https://thl.fi/fi/web/infektiotaudit-ja-rokotukset/ajankohtaista/ajankohtaista-koronaviruksesta-covid-19/vakavan-koronavirustaudin-riskiryhmat>

**Vakavan koronavirustaudin riskiryhmät**

Ikä on merkittävin vakavan koronavirustaudin riskitekijä. Riskiryhmänä pidetään erityisesti 70 vuotta täyttäneitä. Riskiin vaikuttavat lisäksi tietyt taustasairaudet, joita sairastavilla on muuta väestöä suurempi riski saada vakava koronavirustauti, joutua sairaala- ja tehohoitoon tai menehtyä tautiin.

THL on tuottanut Kansallista rokotusasiantuntijaryhmää KRARia kuullen listan niistä sairauksista ja tiloista, jotka voivat altistaa vakavalle koronavirustaudille. Lista pohjautuu lääketieteelliseen riskinarvioon.

5–11-vuotiaita koskien on laadittu erillinen listaus sairauksista ja tiloista, jotka saattavat altistaa tähän ikäryhmään kuuluvan lapsen vakavalle koronavirustaudille.

Tällä sivulla

* 12-69-vuotiaiden riskiryhmät
* 5-11-vuotiaiden riskiryhmät
* 12–69-vuotiaiden riskiryhmät

Taustasairaudet on jaettu kahteen ryhmään:

1. Vakavalle koronavirustaudille erittäin voimakkaasti altistavat sairaudet
2. Vakavalle koronavirustaudille altistavat sairaudet.

**Ryhmä 1: 12–69-vuotiaat, joilla on vakavalle koronavirustaudille erittäin voimakkaasti altistava sairaus tai tila**

**Elinsiirto tai kantasolusiirto**

Ryhmään kuuluvat henkilöt, jotka odottavat elinsiirtoa tai joille on tehty elinsiirto tai enintään kuusi kuukautta sitten kantasolusiirto.

Ryhmään kuuluvat myös kaikki kantasolusiirron takia hylkimisenestolääkitystä käyttävät henkilöt riippumatta siitä, koska kantasolusiirto on tehty. Hylkimisenestolääkitys heikentää immuunipuolustusta. Kansainvälisessä kirjallisuudessa vaikean COVID-19 -taudin riski on hylkimisenestolääkitystä käyttävillä moninkertainen.

**Aktiivisessa hoidossa oleva syöpätauti**

Ryhmään kuuluvat ne henkilöt, joilla on voimakkaasti immuunijärjestelmän toimintaa heikentävä syöpä. Tällaisia ovat esimerkiksi osa leukemioista ja lymfoomista.

Ryhmään kuuluvat myös he, joiden syöpää hoidetaan tavalla, joka heikentää voimakkaasti immuunipuolustusta.

Lisäksi ryhmään kuuluvat henkilöt, jotka saavat immuunipuolustusta heikentävää syövän lääkehoitoa oireiden vähentämiseksi tai syöpätaudin jarruttamiseksi.

Ryhmään kuuluvat myös ne henkilöt, joiden immuunipuolustusta voimakkaasti heikentävä lääkehoito on lopetettu enintään 6 kuukautta aikaisemmin.

Ryhmään eivät kuulu henkilöt, joiden syöpä on hoidettu pelkästään kirurgisesti tai jotka saavat hoitoa, joka ei vaikuta immuunipuolustukseen. Tällaista hoitoa on esimerkiksi hormonaalinen rintasyövän liitännäishoito.

Etenkin hematologiset eli verisyövät, kuten leukemiat ja lymfoomat, lisäävät vaikean taudin riskiä, sillä niissä syöpä kohdistuu juuri ihmisen infektiopuolustuksesta vastaaviin soluihin. Lisäksi syöpähoidoissa käytetään usein immuunipuolustusta heikentävää lääkehoitoa.

**Vaikea puolustusjärjestelmän häiriö**

Ryhmään kuuluvat henkilöt, joilla on vaikea perinnöllinen immuunivajavuus tai muusta syytä alentunut puolustuskyky.

Lisäksi ryhmään kuuluvat HIV-positiiviset henkilöt, joilla CD4-auttajasolutaso on alle 0,350 x 109 solua/l ja henkilöt, joilta on poistettu perna.

Ryhmään kuuluvat myös esimerkiksi ne henkilöt, joiden harvinaissairaudet vaikuttavat immuunipuolustukseen.

Tässä riskiryhmässä sairaus itsessään aiheuttaa poikkeavan immuunipuolustuksen. Ryhmään ei lasketa lievempiä, väestössä yleisiä poikkeavuuksia, kuten IgA-vaje tai -puutos, mannoosia sitovan lektiinin puutos tai komplementtitekijä C4:n osittainen vaje.

**Vaikea krooninen munuaissairaus**

Ryhmään kuuluvat muun muassa henkilöt, joilla on dialyysihoitoa vaativa munuaissairaus, munuaiskerässairaus, verenpainetautiin tai diabetekseen liittyvä munuaisvaurio tai muu pitkäaikainen munuaisten vajaatoiminta.

Munuaisten vaikean vajaatoiminnan tiedetään altistavan vakaville infektioille. Toisaalta pitkäaikainen munuaissairaus voi vaikeutua koronavirusinfektion vuoksi.

Kun on tutkittu koronaviruspotilaiden riskiä joutua sairaalahoitoon, teho-osastolle tai kuolla, munuaisten vajaatoiminta on lähes poikkeuksetta ollut tutkimuksessa yleisempää juuri vakavimmin sairastuneilla.

**Vaikea krooninen keuhkosairaus**

Ryhmään kuuluvat muun muassa pitkäaikainen keuhkoahtaumatauti, keuhkolaajentuma, keuhkoputkien laajentuma, pitkäaikainen keuhkoputkitulehdus ja kystinen fibroosi.

Lisäksi ryhmään kuuluvat henkilöt, joilla on selvästi heikentynyt keuhkokapasiteetti (esimerkiksi toinen keuhko puuttuu) ja astmaatikot, jotka ovat käyttäneet viimeisen vuoden aikana kortikosteroidilääkitystä suun kautta tablettina.

Krooniset keuhkosairaudet heikentävät hengityskapasiteettia ja voivat sen vuoksi vaikeuttaa koronavirustautia. Myös itse krooninen keuhkosairaus voi entisestään vaikeutua koronavirusinfektiosta.

Astmaan suun kautta tablettina otettavaa kortisonilääkitystä voi pitää merkkinä taudin huonosta hoitotasapainosta.

**Lääkehoitoinen tyypin 2 diabetes**

Ryhmään kuuluu lääkehoitoa vaativa tyypin 2 diabetes. Korkean verensokerin tiedetään lisäävän infektioherkkyyttä. Lisäksi akuutti infektio vaikeuttaa diabeteksen hoitoa.  Tyypin 2 diabetes on usein yhteydessä lihavuuteen, joka myös lisää vakavalle koronavirustaudin riskiä.

**Downin oireyhtymä**

Ryhmään kuuluvat 12 vuotta täyttäneet ja sitä vanhemmat, joilla on Downin oireyhtymä.

Downin oireyhtymään liittyy immuunipuolustusjärjestelmän poikkeavuuksia, jotka ilmenevät muun muassa infektioherkkyytenä. Samoin oireyhtymään liittyvien rakennevikojen (esimerkiksi synnynnäiset sydänviat) aiheuttamat ongelmat saattavat vaikeutua koronavirusinfektiosta.

**Ryhmä 2: 12–69-vuotiaat, joilla on vakavalle koronavirustaudille altistava sairaus tai tila**

**Jatkuvaa lääkitystä vaativa astma**

Ryhmään kuuluvat astmaatikot, jotka käyttävät astmaansa jatkuvaa lääkitystä, mutta jotka eivät kuulu ryhmään 1.

Astma on krooninen keuhkosairaus, joka heikentää hengityskapasiteettia ja voi sen vuoksi vaikeuttaa koronaviruksen aiheuttamaa sairautta.

**Vaikea sydänsairaus**

Ryhmän sairauksiin kuuluvat muun muassa sydämen vajaatoiminta, keuhkosydänsairaus, keuhkoverenkierron sairaudet, sydänlihassairaudet ja sepelvaltimotauti.

Ryhmään eivät kuitenkaan kuulu hoidossa oleva pelkkä eteisvärinä, hoitotasapainossa oleva pelkkä verenpainetauti tai lievä läppävika.

Pitkäaikainen sydänsairaus voi vaikeuttaa koronavirusinfektiosta selviämistä.

**Hengitystä haittaava neurologinen sairaus tai tila**

Ryhmään kuuluvat muun muassa seuraavat taudit ja tilat silloin, kun ne haittaavat hengitystä: aivoinfarkti, aivoverenvuoto, hengityshalvaus, Parkinsonin tauti, MS-tauti eli pesäkekovettumatauti, hermo-lihasliitosten ja lihasten sairaudet sekä CP-oireyhtymä ja hengitystä haittaavat muut halvausoireyhtymät.

**Immuunipuolustusta heikentävä lääkehoito autoimmuunisairauteen**

Ryhmään kuuluvat muun muassa selkärankareuma, nivelreuma, niveltulehdukset, haavainen paksusuolentulehdus, Crohnin tauti ja psoriaasi, jos kyseiseen sairauteen liittyy suun kautta tablettina otettu glukokortikoidihoito tai muu immuunipuolustusta heikentävä lääkehoito (solunsalpaajahoito, biologiset lääkkeet ja muut immunosuppressantit).

Autoimmuunisairauden hoitoon käytetty immuunipuolustusta heikentävä lääkehoito voi lisätä vaikean koronavirustaudin riskiä. Kirjallisuuden mukaan etenkin glukokortikoidihoito lisää vaikean taudin riskiä.

**Vaikea krooninen maksasairaus**

Ryhmän sairauksiin kuuluvat esimerkiksi maksan vajaatoiminta, maksafibroosi ja maksakirroosi.
Muun muassa kirroottiset tilat, aiheuttajasta riippumatta, vaikeuttavat selviämistä vaikeasta infektiosta.

**Tyypin 1 diabetes tai lisämunuaisten vajaatoiminta**

Ryhmään kuuluvat insuliinihoitoinen tyypin 1 diabetes ja lisämunuaisten vajaatoiminta.

**Uniapnea**

Ryhmään kuuluvat ne henkilöt, joilla on diagnosoitu keskivaikea tai vaikea uniapneatauti.

Henkilöllä on keskivaikea uniapnea, kun hengityskatkoksia tai -vaimentumia on tunnissa yli 15. Vaikea uniapnea henkilöllä on, kun hengityskatkoksia tai -vaimentumia on tunnissa yli 30.

Uniapnean tärkein riskitekijä on ylipaino. Uniapneasta kärsivistä yli puolet (50–70 prosenttia) on ylipainoisia.

Monien ylipainoon liittyvien sairauksien (muun muassa verisuonisairaudet ja tyypin 2 diabetes) tiedetään lisäävän vaikean COVID-19 -taudin riskiä.

[Uniapnea, unenaikaiset hengityskatkot (Terveyskirjasto)](https://www.terveyskirjasto.fi/dlk00712)

**Psykoosisairaus**

Ryhmään kuuluvat skitsofrenia, skitsotyyppinen häiriö ja harhaluuloisuushäiriöt riippumatta siitä, mitä lääkettä henkilö käyttää.

Lisäksi ryhmään kuuluvat henkilöt, joilla on klotsapiinihoito johonkin muuhun mielenterveyshäiriöön. Klotsapiini on psykoosilääke, jonka tiedetään heikentävän immuunijärjestelmää ja altistavan keuhkokuumeelle.

**Sairaalloinen lihavuus**

Ryhmään kuuluvat 16 vuotta täyttäneet henkilöt, joiden painoindeksi (BMI) on 40 tai sitä suurempi ja 12–15-vuotiaat, joiden ISO-BMI on 35 tai sitä suurempi.

12–15-vuotiailla on suositeltava käyttää lasten painoindeksiä (ISO-BMI), koska se ottaa huomioon lasten kehon mittasuhteet ja niiden muuttumisen kasvun ja iän myötä. ISO-BMI-painoindeksi lasketaan iän, pituuden ja painon avulla. Laskemisen apuna voi käyttää seuraavaa laskuria:

[Lasten painoindeksin ISO-BMI-laskuri (Terveyskirjasto)](https://www.terveyskirjasto.fi/pgt00004/lasten-painoindeksin-iso-bmi-laskuri)

Yli 18-vuotiaiden painoindeksin laskemiseen on oma BMI-laskuri.
[BMI-laskuri (Terveyskirjasto)](https://www.terveyskirjasto.fi/pgt00001/painoindeksin-bmi-laskuri)

Suomessa COVID-19-taudin takia tehohoitoon joutuneista lähes 10 prosenttia on ollut sairaalloisen lihavia (BMI ≥40), kun väestössä 1,3 prosenttia miehistä ja 3,0 prosenttia naisista on sairaalloisen lihavia.

Monien ylipainoon liittyvien sairauksien (muun muassa verisuonisairaudet ja tyypin 2 diabetes) tiedetään lisäävän vaikean covid-19-taudin riskiä.

**Raskaus**

Ryhmään kuuluvat kaikki raskaana olevat. Raskaus lisää riskiä sairastua vakavaan koronavirusinfektioon sekä tehohoidon tarvetta. Koronavirusinfektion on todettu lisäävän myös pre-eklampsian eli raskausmyrkytyksen riskiä.

Koronavirusinfektion saaneilla raskaana olevilla on suurentunut riski ennenaikaiseen synnytykseen ja kohtukuolemalle. Raskauden aikaisen koronainfektion on todettu lisäävän myös vastasyntyneen riskiä joutua tehohoitoon.

**5–11-vuotiaiden riskiryhmät**

5–11-vuotiaiden riskiryhmälistaus poikkeaa jonkin verran yli 12-vuotiaiden riskiryhmälistauksesta.

Lapsen riski saada vakava koronavirustauti on pieni. On kuitenkin lapsia, joiden sairaus tai tila voi lisätä vaikean koronataudin riskiä. Koronainfektio voi toisaalta pahentaa perussairauden oireita.

Suurin osa alla mainituista sairauksista on erittäin harvinaisia, ja lapsi on tällöin erikoissairaanhoidon seurannassa. Hoitava erikoislääkäri osaa parhaiten arvioida, kuuluuko lapsi riskiryhmään.

5−11-vuotiaiden lasten vaikean koronataudin riskiä voivat lisätä seuraavat sairaudet tai tilat:

* ylipaino, lasten painoindeksi (ISO-BMI) yli 30
* elinsiirto tai kantasolusiirto
* voimakas immunosuppressiivinen eli puolustuskykyä heikentävä hoito
* synnynnäinen tai sairaudesta johtuva immuunipuutos
* harvinaissairaudet
* krooniset keuhkosairaudet
* sydänsairaudet
* krooninen munuaissairaus
* vaikea krooninen maksasairaus
* neurologinen sairaus, johon liittyy hengitysvaje ja/tai lisääntynyt infektioherkkyys
* Downin oireyhtymä
* tyypin 1 ja 2 diabetes
* astma, joka vaatii päivittäistä lääkitystä.

**Ylipaino, lasten painoindeksi yli 30**

Ylipaino lisää riskiä sairastua vakavaan koronavirusinfektioon.

Lasten painoindeksi (ISO-BMI) ottaa huomioon lasten kehon mittasuhteet ja niiden muuttumisen kasvun ja iän myötä. ISO-BMI-painoindeksi lasketaan iän, pituuden ja painon avulla.

Laskemisen apuna voi käyttää seuraavaa laskuria:
[Lasten painoindeksin ISO-BMI-laskuri](https://www.terveyskirjasto.fi/pgt00004/lasten-painoindeksin-iso-bmi-laskuri)

**Elinsiirto tai kantasolusiirto**

Ryhmään kuuluvat lapset, jotka odottavat elinsiirtoa tai joille on tehty elinsiirto tai kantasolusiirto.

**Voimakas immunosuppressiivinen hoito ja immuunivajaus**

Tähän ryhmään kuuluvat lapset, jotka saavat immunosuppressiivisia eli puolustuskykyä voimakkaasti heikentäviä hoitoja tai joilla on immuunivajaus.
Voimakkaasti immunosuppressiivisia hoitoja ovat esimerkiksi

* solusalpaajahoito
* osa lastenreumaan, suolisto- tai neurologisiin sairauksiin annettavista hoidoista, kuten suuriannoksinen kortisonihoito (esimerkiksi Prednisolon 20 mg/vrk tai enemmän; alle 20 kg painaville 1 mg/kg tai enemmän).

Seuraavien lääkkeiden ei katsota aiheuttavan voimakasta immuunipuutteisuutta: hydroksiklorokiini, leflunomidi, mykofenolaatti, atsatiopriini, metotreksaatti, infliksimabi, adalimumabi, etanersepti, abatasepti, tosilitsumabi, vedolitsumabi ja ustekinumabi.

Immuunivajausta aiheuttavat esimerkiksi

* vaikeat synnynnäiset immuunipuutokset
* HIV-infektio, kun CD4-auttajasolutaso on alle 0,350 x 109 solua/l.

Tähän ryhmään kuuluvat lapset ovat erikoissairaanhoidon piirissä. Hoitava erikoislääkäri osaa parhaiten arvioida, kuuluuko lapsi riskiryhmään.

**Harvinaissairaudet**

Ryhmään kuuluvat lapset, joilla on harvinainen aineenvaihduntasairaus tai muu harvinaissairaus, joka vaikuttaa immuunipuolustukseen tai jonka hoitava erikoislääkäri on muusta syystä arvioinut lisäävän riskiä vakavalle taudille tai sen komplikaatioille.

Tähän ryhmään kuuluvat lapset ovat erikoissairaanhoidon piirissä. Hoitava erikoislääkäri osaa parhaiten arvioida, kuuluuko lapsi riskiryhmään.

**Krooniset keuhkosairaudet**

Ryhmään kuuluvat seuraavat sairaudet:

* harvinaiset vaikea-asteiset keuhkosairaudet
* ventilaatiotukea tai lisähappihoitoa vaativat lasten keuhko- ja lihassairaudet
* keuhkosairaus, johon liittyy kohonnut keuhkoverenkierron vastus (pulmonaalihypertensio)     voimakkaasti alentunut keuhkojen liman poisto (vaikea-asteiset bronkiektasiat tai keuhkoputkien värekarvojen toimintahäiriö).

Tähän ryhmään kuuluvat lapset ovat erikoissairaanhoidon piirissä. Hoitava erikoislääkäri osaa parhaiten arvioida, kuuluuko lapsi riskiryhmään.

**Lasten sydänsairaudet**

Ryhmään kuuluvat seuraavat sairaudet:

* sydämen vajaatoiminta
* keuhkoverenpainetauti
* leikkaamaton syanoottinen Fallotin tetralogia (TOF).

Ryhmään kuuluvat myös lapset, joiden keuhkoverenkierto on shuntin varassa (BT-shuntti, RV-PA shuntti).

Tähän ryhmään eivät kuulu esimerkiksi seurattavat lievät sydämen läppäviat ja sivuäänet, jotka eivät ole aiheuttaneet sydämen vajaatoimintaa tai keuhkoverenpainetautia.

Tähän ryhmään kuuluvat lapset ovat erikoissairaanhoidon piirissä. Hoitava erikoislääkäri osaa parhaiten arvioida, kuuluuko lapsi riskiryhmään.

**Krooninen munuaissairaus**

Ryhmään kuuluvat muun muassa lapset, joilla on

* dialyysihoitoa vaativa munuaissairaus
* munuaiskerässairaus
* verenpainetautiin tai diabetekseen liittyvä munuaisvaurio
* muu pitkäaikainen munuaisten vajaatoiminta.

Tähän ryhmään kuuluvat lapset ovat erikoissairaanhoidon piirissä. Hoitava erikoislääkäri osaa parhaiten arvioida, kuuluuko lapsi riskiryhmään.

**Vaikea krooninen maksasairaus**

Ryhmän sairauksiin kuuluvat esimerkiksi

* maksan vajaatoiminta
* maksafibroosi
* maksakirroosi.

Tähän ryhmään kuuluvat lapset ovat erikoissairaanhoidon piirissä. Hoitava erikoislääkäri osaa parhaiten arvioida, kuuluuko lapsi riskiryhmään.

**Hengitysvajausta aiheuttavat tai infektioherkkyyttä lisäävät neurologiset sairaudet**

Ryhmään kuuluvat lastenneurologiset potilaat, joilla on hengitysvaje ja/tai lisääntynyt infektioherkkyys. Kaikki kehitysvammalaitoksissa hoidettavat lapset kuuluvat riskiryhmään.

Ryhmään eivät kuulu muut lastenneurologiset potilaat, esimerkiksi päänsärky-, epilepsia- tai ADD/ADHD-potilaat.

Useimmiten tähän ryhmään kuuluvat lapset ovat erikoissairaanhoidon piirissä. Hoitava erikoislääkäri osaa parhaiten arvioida, kuuluuko lapsi riskiryhmään.

**Downin oireyhtymä**

Ryhmään kuuluvat lapset, joilla on Downin oireyhtymä.

**Tyypin 1 ja 2 diabetes**

Ryhmään kuuluu tyypin 1 diabetes sekä lääkehoitoa vaativa tyypin 2 diabetes.

**Säännöllistä lääkitystä vaativa astma**

Ryhmään kuuluvat lapset, joilla on käytössä päivittäinen hoitava astmalääkitys. Hoitavan lääkityksen tulee olla pitkäkestoinen niin, että sitä käytetään yhtäjaksoisesti vähintään 6 kuukauden ajan.

Ryhmään eivät kuulu lapset, joilla on käytössä vain avaava astmalääkitys tai jotka käyttävät hoitavaa lääkettä vain lyhytaikaisesti kausittain tai esimerkiksi infektioiden yhteydessä.